《离别难 送蒋驭鹿游建溪》
清代·邹祗谟

越水吴山，待扁舟、久矣栖迟。只丈夫、南北东西。着征衫、何必赠将离。

应只有、奇字盈囊，虎跳龙卧，落纸争飞。过严滩，为访富春旧迹，重上钓鱼矶。

云冉冉，草萋萋。忆临歧，秋士休悲。听武夷幔亭仙乐，便骖鸾梅福也相期。

何况是、到处逢迎，天涯知己，斫鲙衔杯。怀故苑，畅好荔枝未熟，劝汝莫忘归。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。